Foto’s: Demi-Leigh is tuisDemi-Leigh Nel-Peters. (Foto: Twitter/Mej. SA) Suid-Afrika se jongste uitvoerproduk, Demi-Leigh Nel-Peters, het Woensdag op OR Tambo Internasionale Lughawe geland. Dit is die eerste keer dat sy tuis is nadat sy in November verlede jaar as Mej. Heelal in Las Vegas, VSA, gekroon is. Nel-Peters het die skare aanhangers wat haar op die lughawe ingewag het, uitbundig gegroet in ŉ bloedrooi eenstuk. “Dankie aan almal wat uitgekom het om Demi-Leigh in egte Suid-Afrikaanse gees te verwelkom,” het Mej. Suid-Afrika se amptelike Facebook-blad laat hoor. “Ons is oorstelp van vreugde dat Demi-Leigh by die huis is!” Nel-Peters het na afloop van die verwelkoming by die lughawe na die Maslow-hotel in Sandton, Johannesburg, vertrek waar die media die geleentheid sal kry om met haar te gesels. Volgens Mej. SA se amptelike Twitter-blad, sal Nel-Peters Woensdag om 16:00 ŉ draai by die Cell C-instapsentrum van die Waterfall-kampus in Sandton maak. Die publiek word aangemoedig om Nel-Peters te ontmoet en foto’s saam met haar te neem. Die Mej. SA-organisasie het vroeër aan Maroela Media gesê Nel-Peters sal ŉ druk skedule volg tydens haar week lange besoek aan Suid-Afrika. Nel-Peters beplan om in Soweto en Kaapstad selfverdigingsessies aan te bied as deel van haar Unbreakable-veldtog. Sy het dié veldtog van stapel gestuur nadat sy verlede jaar in ŉ gewapende kaping betrokke was. Besoeke aan Robbeneiland, haar tuisdorp, Sedgefield, asook Sun City, is in Nel-Peters se dagboek aangeteken. Nel-Peters vertrek na afloop van die toer in Suid-Afrika weer terug na New York in die VSA, waar sy sedert haar kroning woon.